הריגת הינד רג'ב

הינד רַגַ'ב (בערבית: هند رجب, תעתיק מדויק: הנד רג'ב) הייתה ילדה פלסטינית בת 6 שככל הנראה נהרגה מירי כוחות צה"ל ב-29 בינואר 2024, בעת הלחימה ברצועת עזה במלחמת חרבות ברזל. משפחתה יצאה במכונית משכונת תל אל-הווא שבעיר עזה, בעקבות הוראת צה"ל להתפנות לפני פעולה באזור. נפתחה על המכונית אש מכוחות צה"ל וכולם נהרגו, מלבד הינד. אשת הסהר האדום הפלסטיני ברמאללה הייתה איתה בשיחת טלפון שלוש וחצי שעות, ולאחר מכן הקשר נותק. במשך 12 יום לא היה ידוע מה עלה בגורלה של הינד, ושמה ופניה פורסמו בעולם. ב-10 בפברואר נמצאה מתה עם משפחתה במכונית. נהרגו גם שני הפרמדיקים שנשלחו על ידי הסהר האדום לחלץ אותה. ב-29 בינואר 2024 נמלטה משפחתה של הינד, בפקודת צה"ל, שחזר לעיר עזה ב-28 בינואר והורה לתושבים במערב העיר להתפנות למען ביטחונם. אלה האירועים לפי תחקיר ה"וושינגטון פוסט" ותחקיר "אל-ג'זירה": הוריה של הינד יחד עם בני משפחה נוספים וילדיהם ברחו ברגל, בעוד הינד, דודהּ ואשתו, בת דודתה לאיאן ושלושה בני דודים נוספים נשלחו במכונית. תוכניתם הייתה לצאת צפונה מהאזור המפונה, לכיוון בית המשפחה. הם נתקלו בכוח צה"ל ליד תחנת הדלק פאריס כמה מאות מטרים מביתם, ולא יכלו להמשיך. דודהּ של הינד, בשאר חמאדה שנהג במכונית, התקשר לבן דודו בגרמניה. הוא אמר לו שמסביבם כוחות צה"ל, והם אינם יכולים לנסוע. בסביבות השעה 13:00 בת הדוד לאיאן התקשרה לבן משפחה אחר, ואמרה לו שהם מוקפים צבא, ויורים עליהם. בשעה 14:28 התחילה שיחת ווטסאפ בין בן הדוד בגרמניה לסהר האדום ברמאללה. בשעה 14:44 הודיע הדוד לסהר האדום שחמישה מבני המשפחה נהרגו, ורק שתי ילדות נשארו בחיים, לאיאן בת ה-15 והינד בת ה-6. בסביבות 14:47 התקשרו אנשי הסהר האדום ללאיאן. בהקלטה שאורכה פחות מדקה נשמעות יריות, לאיאן צורחת "יורים עלינו, הטנק לידי, אנחנו במכונית, הטנק לידינו", עוד קולות ירי, והיא אינה עונה עוד. בהקלטה נשמעות 62 יריות במשך 6 שניות. הינד נותרה במכונית לבדה. לפי הסהר האדום, היא לקחה את הטלפון, והשיחה עם הסהר האדום נשארה פתוחה. במקביל ניסו אנשי הסהר האדום לקבל רשות מצה"ל לחלץ אותה. ב-14:57 הייתה הפנייה הראשונה של הסהר האדום לצה"ל. באותו זמן נשארה אשת הסהר האדום על הקו עם הינד. במשך שלוש וחצי שעות השיחה הייתה פתוחה, הינד אומרת שיש טנק שנוסע לידה. היא שואלת "מה השעה? כמעט לילה. אני פוחדת. בבקשה בואי לקחת אותי". בשעה 17:40 התקבל אישור מצה"ל להיכנס לאזור. בסביבות 18:00 הגיע למקום האמבולנס של הסהר האדום ובו שני פרמדיקים. אמה של הינד הועלתה לשיחה, והיא אומרת להינד שכבר מגיעים אליה. גם הפרמדיקים הועלו לשיחה, ואז נשמע "בום", והפרמדיקים לא נשמעו עוד. אימה של הינד צעקה "את בסדר"? אחרי שהייה הינד ענתה "כן". לאחר זמן קצר נותק הקשר איתה. ב-10 בפברואר, לאחר שצה"ל יצא מהאזור, הגיעו אנשי ביטחון וקרוב משפחה של הינד למקום. המכונית הייתה מחוררת כדורים ובתוכה גופות בני המשפחה המתים ובהם הינד, במצב ריקבון. האמבולנס עמד במרחק של כ-50 מטר מהמכונית, שרוף, ובו שרידי גופות שני הפרדמיקים. צה"ל הודיע שלפי חקירה ראשונית שהתקיימה ב-24 בפברואר, לא היו חיילים בקרבת האירוע וגם לא בטווח ירי ממנו. כמו כן הודיע צה"ל שלא התקבלה בקשה להיתר כניסה לאמבולנס, ומאחר שלא היו כוחות בסביבה לא היה צורך באישור כזה. ארצות הברית דחקה בישראל לפתוח חקירה בנושא, ומצה"ל נמסר שחקירת האירוע הועברה למנגנון בדיקת העובדות של המטכ"ל, גוף צבאי עצמאי שאחראי על חקירת אירועים חריגים במהלך המלחמה. נכון למאי 2024 לא פורסמה תגובת צה"ל. "הוושינגטון פוסט" ערך תחקיר על האירוע והתבסס על צילומי לוויין, מומחים לכלי נשק ועדויות. בצילום לוויין משעה 15:31, כשעה אחרי שבת הדוד לאיאן התקשרה לסהר האדום, נראים לפחות ארבעה כלי רכב משוריינים במרחק של כ-300 מטר המכונית, ויותר מתריסר כלי רכב ברדיוס של 400 מטר. בשעת הצילום שיחת הטלפון עם הינד הייתה פתוחה. ב"אל ג'זירה" ניתחו את צילום הלוויין, ומסרו כי לפחות שלושה כלי רכב משוריינים של צה"ל, שהעיתון מכנה אותם "טנקים", היו באותו רחוב כמו המכונית, במרחק של פחות מ-300 מטר ממנה ובקו ראייה אליה. כמו כן התחקיר מציין שהמכונית הייתה מעוכה חלקית ונראה שהוזזה ממקומה, וייתכן שננגחה על ידי טנק. לפי תחקיר ה"וושינגטון פוסט" הקליעים שנורו למכונית ולאמבולנס הם מסוג שנמצא בשימוש בצה"ל. לפי מומחי נשק שחיוו דעה לבקשת העיתון, קצב היריות שנשמע בהקלטה, 62 קליעים ב-6 שניות, הוא גבוה מהירי ברובה הסער שחמאס משתמש בו. מומחי הנשק לא שללו הימצאות של טנק או טנקים באירוע. ב-16 באפריל, לאחר פרסום תחקיר "הוושינגטון פוסט" שערער על ממצאי החקירה הראשונית של צה"ל מפברואר, הודיע דובר מחלקת המדינה של ארצות הברית כי ארצו מבקשת מישראל מידע נוסף וקוראת לוועדת חקירה. איש הקשר בין משרד הבריאות הפלסטיני לבין מתאם פעולות הממשלה בשטחים אמר שאישור הנסיעה לאמבולנס התקבל בצורת מפה, שבה מתווה מסלול הנסיעה. הוא שלח את המפה לסהר האדום הפלסטיני בווטסאפ בשעה 17:40. הוושינגטון פוסט שבחן את המפה ציין שהיא נראית לקוחה מגוגל מפות, ובה מסומן בכחול מסלול שעוקף את רוב האזור המפונה. האמבולנס יצא עם אורות מהבהבים. בדרך הודיעו הפרמדיקים שיש מולם אורות לייזר ירוק, האדם במוקד הסהר האדום אמר להם לנסוע לאט, ושניות אחרי זה השיחה נותקה. לפי התחקיר, על פי אביחי סטולר, בדרך כלל פירוש האיתות בלייזר הוא שהאמבולנס זוהה, אבל לאו דווקא כמטרה לירי. פלסטינים משתמשים בלייזר ירוק כדי לסנוור את כוחות הביטחון. הוושינגטון פוסט הפנה שאלה לצה"ל אך לא נענה. בדופן האחורית של האמבולנס היה חור בקוטר של כ-30 סנטימטר, שיכול להיות חור יציאה של פגז טנק. שישה מומחי נשק שמסרו חוות דעת לוושינגטון פוסט, הסכימו שצורת הפגיעה באמבולנס תואמת את הרכבים המשוריינים שנראו בצילום, אך הזהירו שקשה לדעת ממה האמבולנס נפגע בגלל הזמן שחלף והסביבה האורבנית המורכבת. לפי הסהר האדום הפלסטיני, כוחות ישראליים תקפו בכוונה את האמבולנס שנשלח לחלץ את רג'ב בת ה-6, והרגו את שני הפרמדיקים שבו, יוסף זיינו ואחמד אל-מדהון, למרות העובדה שישראל קיבלה הודעה על שליחתו. ארגון Earshot שעוסק בניתוח קולות ירי בדק את הקלטת היריות תוך כדי שיחת הטלפון עם ליאן. על פי הפרשי הזמן בין בין קול הקליע שמגיע למכונית ראשון במהירות גבוהה ממהירות הקול, לבין קול הנפץ של הרובה שמגיע אחריו במהירות הקול, הגיעו הבודקים למסקנה שבעת הירי המרחק מהמכונית לטנק היה 13–23 מטר. ביוני 2024 פרסמה "ארכיטקטורה פורנזית" על פי תחקיר זה שהטנק הישראלי ירה 335 כדורים על המכונית בה היו רג'ב ומשפחתה, וממרחק זה סביר להניח כי היורה ראה שבמכונית יש אזרחים כולל ילדים. בנוסף, מהתחקיר עלה כי האמבולנס שנשלח לסייע לרג'ב נפגע ככל הנראה מטנק ישראלי גם הוא. ביוני 2024 רשת אל ג'זירה פרסמה סרט דוקומנטרי על האירוע. לפי הסרט הינד רג'אב דיממה למוות תוך כדי שיחת הטלפון עם אימהּ. מומחים שמונו על ידי מועצת זכויות האדם של האו"ם אמרו כי ההרג ממחיש את פזיזות פעולות הצבא במערכה בעזה, ומותם של רג'ב, משפחתה והפרמדיקים מראה דפוס רחב יותר של הרג אזרחים המנסים למצוא מחסה ולהימלט מהלחימה בעזה. עמירה הס, בת 6, בין הגופות, מול הטנק, באתר הארץ, 3 בפברואר 2024 Palestinian girl shot by Israeli forces dies in Gaza city ambush: Red Crescent, סרטון בערוץ "Al Jazeera English", באתר יוטיוב (אורך: 04:07) ציוץ של افيخاي ادرعي ברשת החברתית אקס (טוויטר), 29 בינואר 2024 צה"ל חוזר לצפון הרצועה? ישראל קראה לתושבים שנותרו במערב העיר עזה להתפנות, באתר מעריב אונליין, 29 בינואר 2024 Palestinian paramedics said Israel gave them safe passage to save a 6-year-old girl in Gaza. They were all killed, 16 באפריל 2024 תחקיר "אל ג'זירה" על הריגת הינד רג'ב: The Killing of 6-year-old Hind Rajab, תאריך 22 בפברואר 2024 Where is Hind? Calls for answers more than a week after rescuers go missing trying to save trapped 5-year-old, CNN Brown, Cate (2024-04-16). "A 6-year-old in Gaza City was calling to be rescued. Did anyone find her?". Washington Post (באנגלית אמריקאית). ISSN 0190-8286. נבדק ב-2024-04-18. 12 ימים אחרי שהתחננה לעזרה: נמצאה גופתה של הינד בת ה-6 בעזה, באתר וואלה, 10 בפברואר 2024 IDF says probe indicates no troops were in area where 6-year-old Gazan girl was killed, The Times of Israel, ‏25 בפברואר 2024 IDF says probe indicates no troops were in area where 6-year-old Gazan girl was killed | The Times of Israel, The Times of Israel, ‏25 בפברואר 2024 How long until IDF gives real response to killing six-year-old Palestinian girl? - analysis, Jerusalem Post US to query Israel about 6-year-old's killing in Gaza, State Dept says, רויטרס, ‏16 באפריל עמותת Earshot The killing of Layan Hamada and Hind Rajab באתר Earshot The Killing of Hind Rajab, ארכיטקטורה פורנזית Israeli tank fired at Hind Rajab family car from metres away: Investigation, סרט דוקומנטרי של אל ג'זירה, 23 ביוני 2024 Freddie Clayton, Killing of 6-year-old Hind Rajab in Gaza may constitute a war crime, experts say, NBC News, ‏22 ביולי 2024